જૂનાગઢ- વર્ષ ૨૦૧૬માં જૂનાગઢના સક્કરબાગ પ્રાણીસંગ્રહાલયથી એશિયન સિંહની એક જોડી ZSL લંડન પ્રાણીસંગ્રહાલયમાં મોકલવામાં આવી હતી. અને તેના બદલામાં લંડનના પ્રાણીસંગ્રહાલય તરફથી ચિત્તાની એક જોડી, બે લીમર પ્રાણી અને ૨ ઝીબ્રા ગુજરાત મોકલવામાં આવ્યા હતાં. જૂનાગઢના જંગલ ખાતાના અધિકારીઓના જણાવ્યાં પ્રમાણે પહેલીવાર સક્કરબાગ ઝૂમાં ઝીબ્રા અને લીમર જોવા મળશે. રાજયના કોઈ પણ પ્રાણીસંગ્રહાલયમાં આ પ્રાણીઓ વર્તમાનમાં નથી. આ મહિનાના અંત સુધીમાં આ પ્રાણીઓ આવી જશે અને લગભગ ૩૦ દિવસ પછી લોકો તેમને નિહાળી શકશે. ચીફ કન્ઝર્વેટર ઓફ ફોરેસ્ટ્સ એ.પી.સિંહના જણાવ્યાનુસાર ડિસેમ્બર ૨૦૧૬માં અમલ અને તોરલ નામની સિંહની એક જોડી લંડન પ્રાણીસંગ્રહાલય મોકલી હતી. તેના બદલામાં જૂનાગઢ ઝૂને આ બે પ્રાણીઓ મળવાના છે.